Държавен вестник, бр. 95, 2010 г., стр. 2

СТР.  2	
Д Ъ Р Ж А В Е Н  В Е С Т Н И К 	
БРОЙ  95
ОФИЦИАЛЕН РАЗДЕЛ
ПРЕЗИДЕНТ
 НА РЕПУБЛИКАТА
УКАЗ № 323
На основание чл. 101, ал. 1 от Конституцията 
на Република България
П О С ТА Н О В Я В А М :
Връщам за ново обсъждане в Народното 
събрание Закона за Сметната палата, приет от 
XLI Народно събрание на 24 ноември 2010 г.
Издаден в София на 30 ноември 2010 г.
Президент на републиката: Георги Първанов
Подпечатан с държавния печат.
Министър на правосъдието:
Маргарита Попова
МОТИВИ 
за връщане за ново обсъждане в Народното 
събрание на разпоредби от Закона за Смет­
ната палата, приет от Народното събрание 
на 24 ноември 2010 г.
Уважаеми дами и господа народни пред­
ставители,
Приетият нов Закон за Сметната палата е 
изключително важен за ефективното, ефикас­
ното и икономичното управление на публич­
ните средства и за бюджетния контрол. Този 
закон придобива особено значение в условията 
на икономическа криза и има важна роля за 
правното регулиране на бюджетния контрол, на 
неговите цели, задачи и форми за осъществява­
не. Наред с това смятам, че в този закон има 
спорни моменти, които трябва да се обсъдят 
още веднъж от Народното събрание.
1. В чл. 12 от приетия закон е предвидено, 
че съставът на Сметната палата се състои от 
председател и двама заместник-председатели. 
Според мотивите на законопроекта „се възпри­
ема моделът на едноличен ръководен орган 
от типа „генерален одитор“, който е широко 
разпространен в различни страни на ЕС“.
За България е характерен колегиалният 
модел на състав на Сметната палата. Още с 
първия Закон за Върховната сметна палата 
от 1880 г. в чл. 2 е възприето колегиалното 
начало. Същото начало е потвърдено и в 
Закона за устройството и общото управление 
на Сметната палата от 1883 г. (чл. 7), в За­
кона за Върховната сметна палата от 1885 г. 
(чл. 2), в Закона за Върховната сметна палата 
и областните сметни палати от 1925 г. (чл. 14 
във връзка с чл. 23), в Закона за Сметната 
палата от 1995 г. (чл. 6) и в Закона за Смет­
ната палата от 2001 г. (чл. 11).
Цялото законодателство на Третата българ­
ска държава относно устройството на Сметната 
палата традиционно я урежда като колегиален 
орган. По този начин исторически обусловената 
законодателна цел е да се гарантират незави­
симостта, обективността и безпристрастността 
на органа при изпълняване на неговите пра­
вомощия. Очевидно законодателната воля за 
колегиален орган, провеждана неизменно от 
1880 г. досега, има своите основания в тради­
цията и обществените разбирания за значението 
на този важен орган, чиито правомощия засягат 
контрола върху изразходването на публичните 
средства в различни сфери. Един колегиален 
орган, в рамките на който се постига единно 
мнение, при отчитане на различните позиции 
и професионален авторитет на участващите в 
него лица, досега е концентрирал доверието на 
българското общество към неговата дейност. 
При приемането на България в Европейския 
съюз Сметната палата също бе колегиален орган. 
С оглед на тази историческа обусловеност ми 
се струват недостатъчни мотивите за изоставяне 
на колегиалното начало и преминаване към 
един непознат за българската правна система 
модел на едноличен ръководен орган. Предвид 
конституционния статут на Сметната палата и 
изключително значимите  правомощия, които 
има, намирам за целесъобразно още веднъж 
да се обмисли и обсъди разпоредбата на чл. 12 
и философията при нейното структуриране.
2. Притеснения поражда и предвидената в 
чл. 50 от Закона за Сметната палата възмож­
ност председателят да поиска с одитния доклад 
освобождаване от длъжност на лице, което 
носи управленска отговорност и вследствие на 
негово действие или бездействие са допуснати 
нарушения на закон или не са изпълнени даде­
ни от Сметната палата препоръки. Смятам, че 
тази разпоредба е формулирана твърде общо, 
тъй като управленска отговорност в Република 
България носят и конституционно установени 
органи. При тези органи има изрична уредба 
на условията и реда за тяхното отстраняване. 
С чл. 50 от приетия закон на практика се уста­
новяват нови, непредвидени в Конституцията, 
основания за започване на процедури за отстра­
няване от длъжност на органи с конституционен 
статут. Тази разпоредба би създала практически 
трудности при нейното прилагане.
Уважаеми дами и господа народни пред­
ставители,
На основание чл. 101, ал. 1 от Конститу­
цията на Република България връщам за ново 
обсъждане в Народното събрание Закона за 
Сметната палата, като оспорвам чл. 12 и чл. 50 
от закона.
Президент на републиката: Георги Първанов
9929